GRAMOFÓN NA TEKTONICKÉ PLATNE

Stanislav Hoferek

Autor

Vydavateľ

Licencia

Vydanie

GKBN

Stanislav Hoferek

Greenie knižnica

CC-BY-NC-ND

Prvé (2020)

111000

O knihe

Gramofón na tektonické platne je zbierka jednoduchej poézie či krátkych úvah o rôznych témach. Vznikla v apríli 2020, v čase tesne po voľbách a v neľahkých časoch Koronavírusu. Kde je nešťastie, tam je aj ľudská arogancia a prirodzený hoaxový debilizmus. V tom sme my, Slováci, dobrí. Básne sú tiež o kreativite či jednoduchom výsmechu doby, v ktorej žijeme, aj keď v nej niekedy nevieme žiť.

Prečo práve gramofón? A prečo práve tektonické platne? Pretože my, ľudia, hýbeme nám známym svetom na našej planéte, o ktorej vieme často menej, ako by sme mali vedieť. Počúvame hlupákov a ignorujeme odborníkov, ktorí nás nechcú zničiť, ale niečo naučiť. Celý svet je skladačka a tak, ako má často zemská kôra, tak máme svoje časti aj my. Ruky, nohy a všetko potrebné, čo dobre nefunguje, keď nepoužívame hlavu. Súčasťou sú krátke haiku zamyslenia a odkazy na diela, ktoré nemusia mať zmysel pre všetkých.

Obsah

GRAMOFÓN NA TEKTONICKÉ PLATNE 1

O knihe 2

Obsah 3

Zlé haiku #1 4

Zlé haiku #2 5

Zlé haiku #3 6

Pointa 7

28 verdiktov 8

Headshot od Amora 9

Morzeovka 10

Pravda 11

Nimbus 2000 ľudstva 12

Koktejl od pána Molotova 13

Zámok 14

Slepý kráľ hluchonemých 15

Gramofón na tektonické platne 16

Trištvrte na mínus 8 17

Óda na zlomenú sánku 18

IQ test je našťastie negatívny 19

Reklamácia 20

Oceán vymytých hláv 21

Tiché mestá 22

Korona a vírus 23

Morbídny sľub 24

Pointa

Pointa si dáva pauzu

nemôže von bez rúška

aj keď vôbec nemá

pointu

Posledné slová sú pravda

a tak mlčia pravidlá

aby boli skutky

zbytočné

Godot si dal zlú smerovku

zase spí na záchytke

a to sa mal dnes

ženiť

Svadba s pointou

je však pre deti

posledné storočie

je nedostupná

28 verdiktov

28 verdiktov za sebou

áno znamená stále nie

dnes nebude romantika

zavládlo zase sklamanie

Mimosúdne vyrovnanie

zase ma zmlátila lož

ďalšie sú už schované

no tak, zase ma namoč

Štvrté zase v tejto básni

to zase niečo znamená

stereotyp sa zase zbláznil

alebo je v tom zámena?

Headshot od Amora

Zasiahnutie

guľometom lásky

túžba na iné

krajšie telá

rieši kapitán Babočka

Občas sa stane

že človek človeku

jednoducho padne

do očka

A čo Amor? Vadí mu to?

Zase kempí na zoznamke

sleduje písmená

bezduché hlášky

Estrogén nechápe

testosterónu je dobre

aj nám

keď už je to

za nami

Morzeovka

V invertnej

maďarskej

morzeovke

mi vravíš

že ma miluješ

Hneváš sa

že to niekedy nechápem

aj keď je to

vytrhnuté z kontextu

jednej

rozmočenej osemsmerovky

z Varšavskej Zoo

A potom

že láska

nie je zložitá

Pravda

Pravda nezaujíma všetkých

vlastne ani nemôže

niekedy treba mať aj klamstvá

Udržovať aj tie pri živote?

Dať im vietor do plachiet?

Budeme to robiť naschvál?

Žijeme v svete lží a právd

niekedy je málo vína

v príliš tenkých pohároch

Lži majú svoje stoličky

aj balíčky peňazí

na ktorých sa stavia najlepšie...

Nimbus 2000 ľudstva

Ja a ty, ty a ja

pod obraz boží obaja

tri promile v každej nohe

absint ostal na asfalte

tak všetko, čo šlo dnu

a ide von

pozrieť sa na ľudí

a na dno

kam idú tvrdí muži

s tvrdou pečeňou

Dotyky rúk na záchytke

metla ľudstva nelieta

ale rozpúšťa sa v alkohole

jednosmerný lístok

von z pekla

cez muky triezvosti

cez priateľstvá pod reálnou optikou

a teda nie dvojmo

Na zdravie

(ne)priatelia

triezvosť treba zapiť

bojovať za mier

súložiť za panenstvo

klamať za pravdu

a

hádať sa so slepým o farbách

v úplnej

ľudskej

tme...

Koktejl od pána Molotova

Raňajky u Tiffaniho

rozkradol zas Ficov Smer

stále tam ostáva živo

hoduje Pelé a Kočner

Futbalova lopta chýba

vinník je známy dopredu

ale aj tak pozýva

spoločnosť na koledu

Koleda o talianskej mafii

ktorá má slovenské vedenie

Molotov koktejl z Billy...

...ukončí toto trápenie?

Zámok

Nájdi môj krásny zámok!

Popri popravisku doprava

prejdi cez urnové háje

tam za továrňou na dynamit

až po údolie otrokov

Tam ti niektoré bezruké dieťa

ukáže chorou nohou

zvyšok cesty

Hlavne daj pozor na míny

na muchy tse-tse

a zombie pirátskych upírov...

na jednorožcoch.

Môj zámok sa volá fantázia

a otváracie hodiny

sú atómové.

Slepý kráľ hluchonemých

Slepý kráľ hluchonemých

nahmatá voňavku

a povie si:

svet je krásny!

Jeho svet je iný

a inak vyjadrí

stúpenie na lego

v básni

Možno nič nezmení

ale všetko na svete

môže zmeniť jeho

Zvedavosť v nás pramení

naspeedovaná žaba na prameni

si pridá pár gramov bieleho

Gramofón na tektonické platne

Pangea v nás

sa zase kolíše

doprava i doľava

Rozbije sa na franforce

stále je možná...

...náprava?

Dinosaury si myslia svoje

majú svoj vlastný gramofón

zatiaľ čo my, dietky prosté

sa môžeme schovať pod plafón

Reklama na Prednú Indiu

tam sa to hýbe do výšky

hlavne byť stále pri zemi

pre lepší skok medzi líšky

Trištvrte na mínus 8

Stále je čas

toto počká

zbytočne sa ponáhľať

Je v každom z nás

čia spiatočka

nás zas pošle do hája

Najskôr desať, potom deväť

digitálky to nechápu

A my, ľudia (a sem tam medveď)

nechceme poznať podstatu

Óda na zlomenú sánku

Ako diskoguľa v Tetrise

je tvoja myšlienka zbytočná

je však vôbec tvoja?

Rozum čo? Dnes neprišiel?

Alebo ho máš bez bločka?

Nebodaj ho uniesla sova?

Dnes to nebude na haiku

ani na recept

čo chladnička dá, kým neutečie

Óda na zlomenú sánku

nenávisti za vrece

keď ho na reťazi znovu vlečieš?

IQ test je našťastie negatívny

Počasie hlási pol Harabina

dosť na motyku v každom kolene

hľadáme, koho je to zas vina

ďalšia vražda je počas spovede

Súboj krížov a otčenášov

raketomety v mene lásky

svet plný neškodných šašov

a vládcov lepiacej pásky

Reklamácia

Pomóc! Môj hoax nefunguje!

Oklamal som len trinásťtisíc ľudí

imigranti sú vraj istota

Dal som tam všetko, zúbožené deti

liberálnych fašistov

dolár za každé zdieľanie

Politikov jeden, dva a tri

židoboľševikojašterov i starú Blažkovú

Chcel som poštvať deti proti rodičom

rodičov proti deťom

prítomnosť proti budúcnosti

a dať sockám len holé kosti

kým ja budem mať ich chlieb

Ryby nechám zdochnúť.

Aj kresťanov

ktorí majú o percento iné myslenie ako ja.

Ukameňovali len dvanástich.

Kde sa stala chyba?

Dostanem pri stovke hoaxov zľavu?

Alebo zľavu za dobré správanie?

Nikto mi nepovedal

že to môže dopadnúť tak zle.

Oceán vymytých hláv

10 rokov dopredu

20 rokov vzad

ideálny spôsob

ako nemať nikoho rád

Potrhať na drobné všetky väzby

na kolene zlomiť kryštalickú mriežku

aj ľudskosť o ňu opretú

Sám seba ukryť v tekutom piesku

zblázniť sa pre ťarchu potlesku

A potom čo spravíš, človeku?

Tiché mestá

Tiché mesto

tichí ľudia

tichý šepot v okolí

Prehlučali sme sami seba

tichom

v ktorom sme ostali

Státisíce tichých hlasov

nadávajú v svojich metroch

štvorcových

Žiadna vojna

ani zbrane

mlčia deti aj dospelí

Téma jeden až štyridsať

malý, krpatý nepriateľ

ktorý chce ísť ďalej

A my len s úsmevom

ukrytom v šatke

sme radi

že nie sme hlúpi

Korona a vírus

Pozor, vírus je tu znovu

vírus ľudskej hlúposti

nie je z dreva, ani z kovu

ale aj tak lezie do kosti

Zem pôvodu: Putinove Rusko

Spracovanie: Hlavné správy

Diagnóza: Priveľmi úzko

Cieľ: Myšlienkové otravy

Ochrana je dôležitá

rúško a zahnať klamárov

šmejdov dostať od koryta

aj bez všetkých náznakov

Morbídny sľub

Aj oheň povedal

že neublíži

suchej tráve

Preto podá pohár s vodou

s trochou ľadu

topiacemu z Titanicu

Tu to spojí len doktor Mengele

ale musí počkať

na status

od Ľuboša Blahu

Zlé haiku #1

Haiku sa nepodarilo

počítanie slabík

skazilo bunky mozgové

Zlé haiku #2

Dobytky

do bitky

za práva zeleniny!

Zlé haiku #3

Van Gogh nadáva

že padá rúško

chýba mu na to jedno... uško?

Table of Contents

GRAMOFÓN NA TEKTONICKÉ PLATNE 1

O knihe 2

Obsah 3

Zlé haiku #1 4

Zlé haiku #2 5

Zlé haiku #3 6

Pointa 7

28 verdiktov 8

Headshot od Amora 9

Morzeovka 10

Pravda 11

Nimbus 2000 ľudstva 12

Koktejl od pána Molotova 13

Zámok 14

Slepý kráľ hluchonemých 15

Gramofón na tektonické platne 16

Trištvrte na mínus 8 17

Óda na zlomenú sánku 18

IQ test je našťastie negatívny 19

Reklamácia 20

Oceán vymytých hláv 21

Tiché mestá 22

Korona a vírus 23

Morbídny sľub 24